Matovič, Igor, poslanec NR SR (2012-09-21):
Vážená pani predsedajúca, milé dámy, milí páni, na začiatok môžem povedať, že tento návrh opozičnej strany SDKÚ vítame. Skôr ma mrzí, že už v minulosti SDKÚ tento návrh na Slovensku nepresadila. Naozaj je pravdou, že, alebo keď sa pozrieme na rozvinuté ekonomiky vo svete, tak gro HDP týchto krajín tvoria práve malí a strední podnikatelia. A keď sa pozrieme na bariéry vstupu do podnikania alebo bariéry, ktoré odrádzajú ľudí od začiatku podnikania na Slovensku, tak sú dosť veľké. A ak na druhej strane máme veľkú nezamestnanosť, mali by sme tento problém riešiť. Zavedenie živnostenských licencií jednoznačne problém rieši. Zmenšuje bariéry vstupu alebo rozhodnutia alebo také, zmenšuje obavy ľudí, ktorí sa chcú stať živnostníkmi. Lebo mnohí ľudia, ktorí by aj možno mohli podnikať, nie vo veľkom, ale v malom sami seba sa zamestnať, tak si povedia, že radšej nie, lebo to ešte potom mi nejaké kontroly prídu a potom, počul som nejaká sociálka, úrad práce a daňový úrad a účtovníctvo. A jednoducho majú z toho strach. Zbytočný úplne strach. Čiže zavedenie živnostenských licencií považujem a aj myslím, teda väčšina nášho klubu, všetci ľudia v našom klube považujeme za krok, ktorý môže veľmi výrazne zjednodušiť podnikanie práve tým malým podnikateľom. A myslíme si, že to je správna cesta, jedna možno z viacerých, ako znižovať nezamestnanosť na Slovensku. Jednoducho, nie je asi správne, ak doma na zadku sedí človek, ktorý má potenciál podnikať, a ten človek tam sedí iba preto a preto nepodniká, lebo sa bojí zbytočného administratívneho zaťaženia. A pevne verím, že tento návrh alebo pre tento návrh strana SDKÚ získala podporu aj v strane SMER a že so stranou SMER ste o tom návrhu diskutovali a že to nie je len iba taký planý nejaký výkrik v duchu, že však bojujeme za živnostníkov, lebo, myslím si, že zaslúžil by si takú širšiu podporu. A druhá vec je, možno tie parametre, ktoré ste nadstavili alebo nenadstavili, že nemyslím si zas, že by sme sa mali tváriť príliš tak voľnomyšlienkarsky a nepovedať, na aké druhy živností živnostenské licencie sú určené. Nemalo by sa jednoducho stávať, že na licencie nám prejdú alebo do tohoto systému nám prejdú iba ľudia, ktorí to budú považovať pre nich za ekonomicky výhodné, ale mali by nám prejsť do tohto systému ľudia, ktorí, tých, ktorých som spomínal, ktorí sa boja začať podnikať preto, lebo by tej byrokracie mali jednoducho viacej ako roboty, ktorú by v tej živnosti robili. Tým chcem povedať, že čo mi v návrhu chýba, naozaj jednoznačne určiť, na aké druhy živností sa návrh vzťahuje. A osobne, môj osobný názor je taký, že by sa mali vzťahovať naozaj na ľudí, ktorí skôr vykonávajú remeselnú činnosť s pevne určenou výškou obratu, aby tam nedochádzala taká tá zvláštna motivácia, že áno, licencie sú pre mňa cestou, ako štátu platiť menej. Toto by sme určite v tejto situácii, v akej sa finančne štát nachádza, alebo Slovenská republika nachádza, podporovať nemali. Čiže áno, vítam tento návrh ako cestu k znižovaniu nezamestnanosti, k zjednodušeniu podnikania, ale chýba mi teda, a očakávam prípadne v druhom čítaní upresnenie, naozaj ktorých živností by sa tento návrh dotýkal. Keď trošičku prepojím možno s témou rómskej problematiky alebo riešenia tohto problému na Slovensku, tak medzi riešeniami, ktoré navrhujeme, a myslím si, že nič nové teda nepoviem, alebo žiadne tajomstvo neprezradím, je práve aj snaha nájsť aj v týchto komunitách ľudí, ktorí by mohli podnikať. Lebo paradoxné je, teraz tí ľudia sú zavesení na sociálnom systéme, ale mohli byť z nich podnikatelia alebo teda živnostníci. Nepoviem podnikateľ, lebo podnikateľa si predstavujem ako človeka, možno ktorý už aj zamestnáva ľudí. Povedzme, že živnostníci, ktorí by si prevádzkovali tú svoju živnosť. Dobre, bol by murár, ktorého by si najala možno raz tá firma, inýkrát druhá firma, ale dnes jednoducho, ako som povedal, sedia na zadku a nepodnikateľskú, alebo nie sú živnostníci preto, lebo boja sa tých, tej zbytočnej administratívnej záťaže. Treba si tiež priznať, že mnohokrát mnohí ľudia sa na Slovensku boja administratívnej záťaže pri trebárs vedení živnosti aj na základe určitých predsudkov, ktoré sú. Lebo aj dnešný systém umožňuje vedenie si toho účtovníctva, trošku aj teda zjednodušiť. Je čiastočne ústretový voči tým ľuďom. Určite nie síce tak, ako sú samotné živnostenské licencie, alebo keby že teda funguje tento druhý systém. Preto aj jedno z tých opatrení, ktoré navrhujeme, tak je, aby sa zaviedol taký vlastne, pozícia živnostenského asistenta, aby to bol jednoducho človek, ktorý medzi nezamestnanými ľuďmi bude vyhľadával ľudí, ktorí by boli vhodní na to, aby živnosť si vykonávali a pomáhal by im vlastne v tom prvom nábehu pri vykonávaní živnosti. Zopakujem ešte raz, náš klub návrh na zavedenie živnostenských licencií podporuje, lebo ho považujeme za správny nástroj znižovania nezamestnanosti, správny nástroj na ceste k znižovaniu byrokratickej záťaže podnikateľov. Mrzí nás iba to, že za tých dvadsaťdva rokov doteraz do slovenského právneho poriadku tento inštitút zavedený nebol. To je všetko. Ďakujem.